Il-Kunsill adotta reġim ġdid ta' miżuri restrittivi biex jiġu indirizzati l-użu u l-proliferazzjoni ta' armi kimiċi. Id-deċiżjoni hija segwitu dirett għall-konklużjonijiet tal-Kunsill Ewropew tat-28 ta' Ġunju 2018. L-UE issa ser tkun tista' timponi sanzjonijiet fuq persuni u entitajiet involuti fl-iżvilupp u l-użu ta' armi kimiċi kullimkien, irrispettivament min-nazzjonalità tagħhom u l-post fejn jinsabu. Il-miżuri restrittivi għandhom fil-mira persuni u entitajiet li huma direttament responsabbli għall-iżvilupp u l-użu ta' armi kimiċi kif ukoll dawk li jipprovdu appoġġ finanzjarju, tekniku jew materjali, u dawk li jassistu, jinkoraġġixxu jew huma assoċjati magħhom. Is-sanzjonijiet jikkonsistu fi projbizzjoni fuq l-ivvjaġġar fl-UE u l-iffriżar tal-assi għall-persuni, u l-iffriżar tal-assi għall-entitajiet. Barra minn hekk, persuni u entitajiet mill-UE huma pprojbiti milli jagħmlu fondi disponibbli għal dawk elenkati. Din id-deċiżjoni tikkontribwixxi għall-isforzi tal-UE biex tiġġieled il-proliferazzjoni u l-użu ta' armi kimiċi li huma theddida serja għas-sigurtà internazzjonali. L-UE tappoġġa l-projbizzjoni dinjija tal-armi kimiċi kif stipulat fil-Konvenzjoni dwar l-Armi Kimiċi, f'kuntest ta' żieda ta' attakki kimiċi f'diversi partijiet tad-dinja. Konklużjonijiet tal-Kunsill Ewropew, 28 ta' Ġunju 2018 Sanzjonijiet: kif u meta l-UE tadotta miżuri restrittivi Ara l-paġna tal-laqgħa